**Európa energiaközösségeit térképezik fel a PTE MIK hallgatói**

**Új szerveződések, energiaközösségek jöttek létre az elmúlt években Európában, egyelőre azonban nem tudni, hogy hányan és milyen keretek között működnek. Ezek feltérképezésére vállalkozott egy európai uniós pályázat keretében az ABUD Kft., amely a Pécsi Tudományegyetem Műszaki és Informatikai Karának (PTE MIK) hallgatóit, illetve oktatóit vonja be a 9 hónapos kutatási projektbe. Munkájuk eredményeként összeáll az Európai Unió tagállamaiban szerveződött energiaközösségekről egy olyan szakmai háttéranyag, amely jelentős hatással lehet a kontinens energiagazdálkodására, azon belül is a megújuló energiaforrások által előállított energia minél hatékonyabb felhasználására, illetve a begyűjtött adatok hivatkozási alapot jelentenek a jövőbeni kutató, szakpolitikai és társadalmi tevékenység számára.**

Az Európai Unió tagországaiban sem egységes az energiaközösség, mint fogalom tartalma. Hazánkban olyan közösségi szerveződéseket értünk alatta, amelynek tagjai környezeti, gazdasági és szociális közösségi előnyök miatt fognak össze villamosenergia-termelés – beleértve a megújuló forrás alapú termelést –, -tárolás, -fogyasztás, -megosztás céljából, részt vehetnek energiahatékonysági, illetve az elektromos járművek feltöltésére irányuló szolgáltatásokban is. A közösségi lépték előnye, hogy költséghatékonyabban tud energetikai beruházásokat megvalósítani, képes kihasználni eltérő fogyasztási profilokat, nagyobb súllyal tudja érvényesíteni a tagok érdekeit az energiapiacon, és aktívan bevonja a társadalom széles rétegeit az energiaátmenet megvalósításába. Az energiaközösségek a kormányoktól függetlenül működnek, ezért is nehéz felkutatni a létezésüket. „A kilenc hónapos kutatómunka első két hónapja arról szól, hogy meghatározzuk: az egyes országokban mi számít energiaközösségnek, hiszen ez egy „non government” kategória, tehát minden államban mást értenek alatta. Majd egy online kutatómunka keretében összegyűjtjük az Európában már működő energiaközösségekre vonatkozó információkat: azok léptékét, helyét, nevét, szervezeti felépítését stb. Az Európai Unió az energiabiztonság, a függetlenség, az energia mint közös érdekű erőforrás demokratizálása és a karbonsemlegesség zálogaként tekint az energiaközösségekre. Mialatt a tagállamok átvezetik az EU-s direktívákat a saját jogi rendszereikbe, a közösségi energiát támogató mozgalmak következő lépése, hogy felállítsanak egy kiindulási alapot és monitoring-gyakorlatot az energiaközösségek nyomon követésére, mely mind a támogatóeszközök tervezésének, mind a népszerűsítésnek az alapja. A projekt célja ennek a kiindulási alapnak és gyakorlatnak a megvalósítása” – mondja a PTE MIK-en a munka koordinálását végző dr. Baranyai Bálint adjunktus.

A kutatásban való részvételt pályázat útján nyerhették el a hallgatók. A kar kiválóságiösztöndíj-program keretében foglalkoztatja a leendő szakembereket, akik mindegyike külföldi. Építész- és villamosmérnök-hallgatók vesznek részt a kutatásban, akik kiválasztásában a kiváló angolnyelv-tudás mellett a kutatás, fenntarthatóság területén szerzett eddigi tapasztalataik is számítottak. „Többféle képesség és tudás hasznosul ebben a komplex feladatban. Ez részben adatbányászat, de értékelési, elemzési kompetenciákkal, a fenntarthatósággal kapcsolatos ismeretekkel is kell rendelkezni. A hallgatók vállalták, hogy amellett, hogy hatékonyan és tevékenyen részt vesznek a kutatási munkában, egy-egy TDK-dolgozatot is írnak a projekt végén. A 9 hónapos program alatt a karról mentoroktatók támogatják a munkát, a megszerzett tapasztalatokkal egyetemi kutatócsoportunk portfóliója is bővül. A kutatásban való részvétel bővíti a hallgatók szakmainyelv-tudását, rálátnak egy olyan területre, amelynek a jövőben egészen biztosan nagyobb szerepe lesz. Fejlődik a szabályrendszerekhez való igazodási képességük, gyakorlatot szereznek a teammunkában való együttműködésben, valamint a hatóságokkal, a különböző szervezetekkel való kapcsolattartásban. Ezek mind kiválóan kamatoztathatók későbbi munkájukban, ezáltal akár úttörő szerepet is játszhatnak a saját országukban vagy szakterületükön” – véli dr. Baranyai Bálint. Az ösztöndíjasok további nyeresége, hogy a munkával bekerülnek a közösségi energiával, tágabban a fenntartható energiaátmenettel foglalkozó európai egyetemek, civil szervezetek és EU-s intézmények szakmai közösségébe is.

**Információ kérhető:**

Dr. Baranyai Bálint Ph.D. adjunktus – PTE MIK

tel.: +36 30 55 22 989

e-mail: baranyai.balint@mik.pte.hu